CELEX: 32008D0466
Language: hu
Date: 2008-06-19 00:00:00
Title: 2008/466/EK: A Bizottság határozata ( 2008. június 19. ) az állatjóllét terén megvalósítandó kísérleti projektekre és előkészítő tevékenységekre vonatkozó, 2008. évi közösségi pénzügyi hozzájárulásról

20.6.2008   
            
            
               HU
            
            
               Az Európai Unió Hivatalos Lapja
            
            
               L 161/41
            
         
      A BIZOTTSÁG HATÁROZATA
   
   (2008. június 19.)
   az állatjóllét terén megvalósítandó kísérleti projektekre és előkészítő tevékenységekre vonatkozó, 2008. évi közösségi pénzügyi hozzájárulásról
   (2008/466/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (1) és különösen annak 49. cikke (6) bekezdésének a) és b) pontjára,
   tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet végrehajtására vonatkozó részletes szabályok megállapításáról szóló, 2002. december 23-i 2342/2002/EK, Euratom bizottsági rendeletre (2) és különösen annak 90. cikkére,
   mivel:
   
               (1)
            
            
               Ez a határozat az 1605/2002/EK, Euratom rendelet 75. cikkének és a 2342/2002/EK, Euratom rendelet 90. cikkének értelmében finanszírozási határozat.
            
         
               (2)
            
            
               Az állatok védelmére és az állatjóllétre vonatkozó, 2006 és 2010 közötti közösségi cselekvési terv egyik cselekvési területként a már meglévő állatvédelmi és állatjólléti minimumszabványoknak az új tudományos eredményekkel összhangban történő fejlesztését határozta meg, emellett pedig tartalmazta a gazdasági-szociális értékelést és a hatékony végrehajtás biztosítását (3).
            
         
               (3)
            
            
               Az Európai Parlament 4 millió EUR-t különített el a 2008. évi közösségi költségvetésben az ellenőrző (pihenő) állomásokra vonatkozó előkészítő tevékenység számára. Az ellenőrző állomások jelenlegi hálózata nem felel meg a szállítmányozók tényleges igényeinek, mivel bizonyos területeken nincsenek ellenőrző állomások, valamint a hatósági ellenőrzések ellenére számos ellenőrző állomás minősége kifogásolható.
            
         
               (4)
            
            
               Az érdekelt felekkel folytatott konzultációkon keresztül és műszaki szakértelem felhasználásával meg kell határozni a közösségi jogszabályokban előírt ellenőrző állomások minőségét, valamint azt, hogy milyen stratégiát kell kialakítani azoknak a szállítmányozók általi jobb kihasználtsága érdekében. Meg kell kezdeni az előkészítő tevékenységet, amelybe beletartozik kiváló minőségű ellenőrző állomások építése vagy felújítása legalább három olyan tagállamban, amelyben az állatok szállítása jelentős mértékű forgalmat képvisel.
            
         
               (5)
            
            
               Az Európai Parlament 2008-ban 1 millió EUR-t különített el a közösségi költségvetésben kísérleti projekt beindítására jobb állattenyésztési módszerek kialakítása, valamint a sertések ivartalanítását és a szarvasmarhák szarvtalanítását helyettesítő alternatívák kidolgozása érdekében.
            
         
               (6)
            
            
               A sertések ivartalanítása esetében a kísérleti projekt kiegészíti az ivartalanításra vonatkozó, jelenleg is folyó kutatásokat és a gyakorlati következményekre koncentrál azáltal, hogy európai harmonizált módszert dolgoz ki a kanszag kereskedelmi feltételek szerinti, vágósorban történő kimutatására, valamint a nem ivartalanított állatokból származó hús forgalomba hozatala kereskedelmi szempontjainak felmérésére. Ezen módszerek kifejlesztése arra ösztönzi a gazdálkodókat, hogy nem ivartalanított állatokat neveljenek, emellett pedig megbízható és következetes adatokat biztosít a sebészeti ivartalanítást helyettesítő különböző alternatívák (különösen az immunalapú) továbbfejlesztése érdekében. A tanulmány másik része alaposan megvizsgálja a szarvasmarhák szarvtalanításának alternatíváit.
            
         
               (7)
            
            
               A tervek szerint egy projekt vonatkozik az előkészítő tevékenység elvégzésére, egy intézkedés pedig a kísérleti projektre. E tevékenységek finanszírozása egyetlen határozat tárgyát képezi.
            
         
               (8)
            
            
               E tevékenységek részét képezik a közösségi állatjólléti jogszabály további fejlesztésének, és támogatják az állatok védelmére és az állatjóllétre vonatkozó, 2006 és 2010 közötti közösségi cselekvési tervben (4) meghatározott tevékenységeket,
            
         A KÖVETKEZŐKÉPPEN HATÁROZOTT:
   1. cikk
   A mellékletben ismertetett előkészítő intézkedés jóváhagyása megtörtént, és azt az Európai Közösségek 2008. évi költségvetésének 17 04 03 03 költségvetési tételéből kell finanszírozni legfeljebb 4 000 000 EUR erejéig.
   2. cikk
   A mellékletben ismertetett kísérleti projekt jóváhagyása megtörtént és azt az Európai Közösségek 2008. évi költségvetésének 17 01 04 06 költségvetési tételéből kell finanszírozni legfeljebb 1 000 000 EUR erejéig.
   
      Kelt Brüsszelben, 2008. június 19-én.
      
         
            a Bizottság részéről
         
         Androulla VASSILIOU
         
         
            a Bizottság tagja
         
      
   
   
      (1)  HL L 248., 2002.9.16., 1. o. A legutóbb az 1525/2007/EK rendelettel (HL L 343., 2007.12.27., 9. o.) módosított rendelet.
   
      (2)  HL L 357., 2002.12.31., 1. o. A legutóbb a 478/2007/EK, Euratom rendelettel (HL L 111., 2007.4.28., 13. o.) módosított rendelet.
   
      (3)  http://ec.europa.eu/food/animal/welfare/com_action_plan230106_en.pdf
   
      (4)  A Bizottság közleménye az Európai Parlamentnek és a Tanácsnak az állatjóllétért és az állatok védelméért 2006 és 2010 között folytatott közösségi cselekvési tervről (COM(2006) 13 végleges).
   
      MELLÉKLET
      
         
            Terület:
          élelmiszer-biztonság, állategészségügy és állatjóllét, valamint állattenyésztési technika
      I.   Előkészítő intézkedés a 17 04 03 03 költségvetési tétel keretében
      
         
            Jogalap:
          az 1605/2002/EK, Euratom tanácsi rendelet 49. cikke (6) bekezdésének b) pontja
      1.   A pályázókra vonatkozó kritériumok
      A pályázatok a következő célszervezetekre korlátozódnak: olyan partnerek konzorciuma, amelyekben szerepelnek legalább az alábbiak:
      
                  —
               
               
                  az EU egyik tagállamának illetékes hatósága, amely az 1255/1997/EK rendelet értelmében felelős az ellenőrző állomásokért,
               
            
                  —
               
               
                  kutatói csoport, amely legalább a haszonállatok jóllétére vonatkozó alkalmazott tudományok terén szakértelemmel rendelkezik,
               
            
                  —
               
               
                  legalább az Európai Unióban az állatjóllét terén nemzetközileg aktív nem kormányzati szervezet.
               
            2.   Kiválasztási kritériumok
      
                  —
               
               
                  A pályázó pénzügyi helyzete
                  A pályázóknak be kell bizonyítaniuk, hogy rendelkeznek a finanszírozandó művelet elvégzéséhez szükséges pénzügyi kapacitással.
                  A pályázóknak bizonyítékkal kell alátámasztaniuk, hogy rendelkezésükre állnak a szükséges saját források az igényelt közösségi társfinanszírozás kiegészítéséhez.
               
            
                  —
               
               
                  A pályázó technikai és szakmai felkészültsége
                  A pályázóknak rendelkezniük kell azzal a technikai és szakmai felkészültséggel, amely lehetővé teszi a finanszírozandó tevékenység elvégzését. Bizonyítékkal kell alátámasztaniuk az állatokkal kapcsolatos infrastruktúra és az állatszállítási tevékenységek terén szerzett ismereteiket és tapasztalataikat. Az elmúlt három évben végzett projektekről és tevékenységekről igazolásokat és leírásokat kell benyújtaniuk, elsősorban a vonatkozó témával kapcsolatos projektek tekintetében. Részletes önéletrajzot kell benyújtaniuk a csoport minden tagja esetében, és bizonyítaniuk kell a projektigazgató és a projektvezető vezetői képességét, beleértve az érintett személy tanulmányi hátterét, diplomáit és fokozatait, szakmai tapasztalatát, kutatói munkáját és publikációit.
                  A pályázóknak bizonyítaniuk kell, hogy a tagállami illetékes hatóságok és a tevékenység keretében pályázó szervezetek elkötelezettek a projekt célkitűzései mellett, és támogatják az ellenőrző állomásokra vonatkozó tanúsítványrendszer bevezetésének elvét, mely a tevékenység keretében kerül megvalósításra. Be kell mutatniuk, mely partnerekkel és nemzetközi szinten érdekelt felekkel kívánják felvenni a kapcsolatot, különösen a tanúsítvány tekintetében, melyek forrásait az előkészítő tevékenység végrehajtása során igénybe kívánják venni.
               
            3.   Odaítélési kritériumok
      A következő általános kritériumok érvényesek:
      
                  —
               
               
                  a megközelítés megbízhatósága (20 %),
               
            
                  —
               
               
                  a munka megszervezése és a tevékenység által érintett tagállam illetékes hatósága/szervezetei bevonásának mértéke (30 %),
               
            
                  —
               
               
                  a projekt milyen európai érdeket képvisel, valamint sokszorosító hatás (30 %),
               
            
                  —
               
               
                  a projekt költség-haszon aránya (20 %).
               
            Előny, ha a tevékenység 2. szakaszában háromnál több tagállam vesz részt.
      4.   A társfinanszírozás szintje
      Az előkészítő tevékenység két szakaszra tagolódik:
      
                  —
               
               
                  az 1. szakasz megvalósíthatósági tanulmányt, az ellenőrző állomások tanúsítványrendszerének létrehozására vonatkozó ajánlásokat és előírásokat foglal magában, a maximálisan adható összeg értéke 300 000 EUR, amely a támogatható kiadások legfeljebb 90 %-át fedezi,
               
            
                  —
               
               
                  a 2. szakasz a kísérleti ellenőrző állomások építését vagy felújítását, valamint az uniós követelményekkel harmonizálandó ellenőrző állomások kísérleti tanúsítványrendszerének hitelesítését foglalja magában, a maximálisan adható összeg értéke 3 700 000 EUR, amely a támogatható kiadások legfeljebb 70 %-át fedezi. Ez a tevékenység legalább három támogatható tagállamra vonatkozik, és az 1. szakaszban szereplő megvalósíthatósági tanulmány jóváhagyásától függ.
               
            5.   Ütemterv
      Az előkészítő intézkedést egyetlen pályázati felhívással bonyolítják le. A felhívást, amelyre három hónapig lehet jelentkezni, várhatóan 2008 júniusában teszik közzé. Az odaítélésről szóló határozat várhatóan 2008-ban vagy 2009 elején születik meg.
      
         
            Előirányzatok 2008-ra:
         
      
      17 04 03 03 – Állatok szállításával kapcsolatos ellenőrző állomások (pihenőállomások): 4 000 000 EUR
      
         
            A tervezett specifikus intézkedések szám:
          egy pályázati felhívás.
      E tevékenységet az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet első részének VI. címében, valamint az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet végrehajtására vonatkozó részletes szabályok megállapításáról szóló 2342/2002/EK, Euratom bizottsági rendelet első részének VI. címében meghatározott szabályok irányítják.
      II.   A 17 01 04 06 költségvetési tételhez tartozó kísérleti projekt
      
         
            Jogalap:
          az 1605/2002/EK, Euratom tanácsi rendelet 49. cikke (6) bekezdésének a) pontja
      
         
            Előirányzatok 2008-ra:
         
      
      17 01 04 06 – kísérleti projekt: az állatbarát állattenyésztés fejlettebb módszerei: 1 000 000 EUR
      
         
            A tervezett specifikus intézkedések száma:
          várhatóan 2008 júniusában indul egy nyílt ajánlati felhívás szolgáltatásra irányuló közbeszerzési szerződésre. A szerződést az év vége előtt aláírják.
      A tevékenységet az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet első részének V. címében, valamint az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet végrehajtására vonatkozó részletes szabályok megállapításáról szóló 2342/2002/EK, Euratom bizottsági rendelet első részének V. címében meghatározott szabályok irányítják.